Махуэрыеджэ мардэм тоувэж
Дызэрыщыгъуазэщи, ди къэралым мы зэманым зыщызыубгъуа коронавирус уз зэрыцIалэм и зэранкIэ, курыт школхэм я пэщIэдзэ, ику ит классхэм я лэжьэкIэм зэхъуэкIыныгъэ иратурэ екIуэкIащ. Куэд дэкIакъым ди республикэм и еджапIэхэм я бжэхэр махуэрыеджэ мардэм тету къызэрызэIуахыжрэ. А Iуэху зехьэкIэр блыщхьэ лъандэрэ щаублэжащ ди къэралым и курыт школ псоми.
УФ-м ЦIыхухэм щIэныгъэ егъэгъуэтынымкIэ и министр Кравцов Сергей зэрыжиIамкIэ, коронавирусым и зэранкIэ школхэм кIуэну Iэмал ямыIэу, егъэджакIуэхэмрэ еджакIуэхэмрэ зэпэIэщIэу гъэ еджэгъуэм щыщ зэман куэд кърахьэлIащ, арщхьэкIэ щIышылэм и 18-м щегъэжьауэ махуэрыеджэу лэжьыгъэр дыублэжащ. АтIэми, егъэджэныгъэ-гъэсэныгъэ лэжьыгъэр зэрегъэкIуэкIыпхъэхэм ехьэлIа санитар-эпидемиологие чэнджэщхэр ягъэзэщIэн хуейщ псоми, а Iуэхур кIэлъыплъыныгъэ ткIийм щIэту екIуэкIынущ.
Еджэнымрэ школымрэ гу щызымыхуэу абы пэIэщIэ хъуа ныбжьыщIэхэр хуэпIащIэу еджапIэхэм екIуэлIэжащ. Лэжьыгъэр тэмэму зэтеувэжыным щIохъуэпс адэ-анэхэри. Онлайн-егъэджэныгъэм хэлъ лъэпощхьэпо псори зымыгъэунэхуа яхэткъым Iуэхум. Иджы еджэныр дэнэкIи щызэтраублэж, зэреса мардэхэр и лъабжьэу.
Ди къэралым и курыт школхэм ящыщ дэтхэнэми мы илъэсым къриубыдэу яIэ хъунущ псынщIагъ ин зиIэ интернетыр. Ари я гуфIэгъуэщ еджэныр зыублэжа ныбжьыщIэхэми егъэджакIуэхэми. УФ-м и Президентым ищIа а унафэр гъэзэщIэным йогугъу ар зи пщэрылъхэр.
КЪАРДЭН Маритэ.
